Malinen aloittaa teräsyhtiö Outokummun toimitusjohtajana toukokuun puolivälissä.

Heikki Malinen aloittaa teräsyhtiö Outokummun toimitusjohtajana toukokuun puolivälissä. Arkistokuva. Petteri Paalasmaa

Outokummun hallitus on nimittänyt Heikki Malisen yhtiön toimitusjohtajaksi ja johtoryhmän puheenhohtajaksi.

Outokumpu kertoo tiedotteessaan, että Malinen aloittaa teräsyhtiön palveluksessa 1. toukokuuta ja toimitusjohtajana 16. toukokuuta.

Nykyinen toimitusjohtaja Roeland Baan jättää tehtävänsä 15. toukokuuta.

Outokummun hallituksen puheenjohtajan Kari Jordanin mukaan Malinen oli paras valinta toimitusjohtajaksi, sillä tällä on toimitusjohtajakokemusta vaativista toimintaympäristöistä sekä kansainvälistä kokemusta myynnistä ja prosessiteollisuudesta.

– Malisen pitkä jäsenyys Outokummun hallituksessa on luonnollisesti lisäetu, jonka ansioista hänellä on laaja tietämys ja ymmärrys Outokummun liiketoiminnasta, Jordan kertoo yhtiön tiedotteessa.

Malinen on ollut Outokummun hallituksen jäsen vuodesta 2012. Nimityksen vuoksi hän eroaa yhtiön hallituksesta huhtikuun lopussa.

– On kunnia päästä johtamaan Outokumpua, joka on ruostumattoman teräksen toimialan johtava globaali toimija, sanoo Malinen tiedotteessa.

Postin entinen toimitusjohtaja

Malinen erosi lokakuussa 2019 Postin toimitusjohtajan tehtävästä.

Posti ja Malinen joutuivat kohun keskelle, kun Posti halusi siirtää pakettilajittelijoita halvemman työehtosopimuksen piiriin. Yhtiössä oli myös käyty työntekijöiden irtisanomiseen johtaneita yt-neuvotteluita. Samalla Malisen ansiot olivat kuitenkin kasvaneet kuutena peräkkäisenä vuotena.

Lue lisää: Heikki Malinen eroaa Postin toimitusjohtajan tehtävästä

Outokummun hallituksen puheenjohtajan Kari Jordanin mukaan Posti-kohulla ei ollut Malisen valinnassa vaikutusta suuntaan tai toiseen.

– Se kohu käytiin aivan muista asioista kuin Heikin työsuorituksista. Sen verran tarkistimme tietysti, että Heikki oli tehnyt niitä töitä, joita yhtiön hallitus oli hänelle ohjeistanut, ja toisaalta, mitä omistaja oli häneltä hallituksen kautta tilannut. Tämä kohu ei vaikuttanut millään tavalla hänen nimitykseensä, Jordan kommentoi Iltalehdelle.

Outokumpu aloitti uuden toimitusjohtajan etsinnän viime vuoden syys–lokakuussa.

– Siinä meidän kansainvälinen headhunterimme oli mukana, ja teimme aika massiivisen etsintäprojektin.

Malinen nousi Jordanin mukaan selvästi esille rekrytointiprosessin loppusuoralla, kun jäljellä oli muutaman hengen porukka.

– Hänen työkokemuksensa, osaamisensa ja peruskoulutuksensa olivat ne ratkaisevat tekijät.

Koulutukseltaan Malinen on kauppatieteiden maisteri, ja hänellä on myös MBA-tutkinto.

Kaupanpäällisenä tuli se, että Malinen voi aloittaa tehtävässä nopealla aikataululla.

– Siinä vaiheessa, kun muut asiat oli selvitetty ja niiden perusteella hän rupesi olemaan johtava kandidaatti, tietenkin sitten yksi asia, joka toi mukavan lisän, oli se, että Heikillä oli tilaisuus aloittaa hyvin nopeasti. Se ei ollut valintakriteeri sinällään, vaan tuli kaupanpäällisinä, Jordan sanoo.

Juttua päivitetty kello 13.20 Kari Jordanin haastattelulla.